Հարսն է, որ կը կանչէ իր դստրիկը: Է՛հ, ե՞րբ Միլէնը հայու անուն եղած է: Ամուսինը Ռուսաստան մեկնած է, ինչպէս գրեթէ բոլոր նոր ընտանիքներուն հայրերը: Մանուկը հասակ կ՚առնէ առանց հօր խնամքին, դաստիարակութեան, սիրոյն, գուրգուրանքին, գիրկընդխառնումին, որոնք շատ էական են անոր առողջ աճման համար: Բայց ի՞նչ ընէ մարդը, ընտանիք պահելը դիւրին չէ, մանաւանդ այս երկրին մէջ, սիրեր է մէյ մը ու սիրոյ պտուղն ալ շուտով աշխարհ բերեր, միայն թէ գացած տեղը սէրը չբորբոքի ու նոր պտուղներ աշխարհ չգան: